b'\n_START_ARTICLE_\nGrad \xc5\xa0ilentabor\n_START_SECTION_\nZgodovina\n_START_PARAGRAPH_\nGrad \xc5\xa0ilentabor je leta 1471 pozidal vitez Bernardin Raunach, odposlanec de\xc5\xbeelnih stanov Kranjske, in na njem gospodaril do leta 1521. Pozidan je bil kot protitur\xc5\xa1ka utrdba. V njegovih 50 izbah in ka\xc5\xa1\xc4\x8dah so pred Turki in drugimi roparji, ki so pogostoma kro\xc5\xbeili po de\xc5\xbeeli, na\xc5\xa1li zavetje prebivalci okoli\xc5\xa1kih vasi z obeh strani grebena, na katerem je stal grad. Vitezi Raunachi so imeli grad in gospostvo, kot del dru\xc5\xbeinske posesti od konca 15. pa do za\xc4\x8detka 19. stoletja. Tako kot lastnika  leta 1569 sre\xc4\x8damo Filipa Jakoba pl. Raunach-a, glavarja na Reki. Leta 1635 je bil lastnik Jurij Baltazar pl. Raunach in takrat naj bi ga razdejali in za\xc5\xbegali puntarji, saj se je zadnja bitka poslednjega vseslovenskega kme\xc4\x8dkega upora odvijala prav na tem obmo\xc4\x8dju. Grad so potem obnovili. Leta 1700 je grad mo\xc4\x8dno po\xc5\xa1kodovala strela, dokon\xc4\x8dno pa so ga razdejali Francozi v napoleonskih vojnah 100 let kasneje. _NEWLINE_V drugi \xc4\x8detrtini 17. stoletja so bili Raunachi povzdignjeni v barone; tako je na gradu v drugi polovici 17. stoletja gospodaril baron Henrik Bernard, ki mu je sledil Janez Jakob, nato do leta 1759 baron Janez Ernest Raunach, ki mu je do 1786 sledil baron Adolf Marij Ignac in nato njegova sestra baronica Eleonora do 1801. Takrat ga je prepustila svojemu bratrancu po materi baronu Bernardu Rossetti-ju, ki pa ga je leta 1809 prodal Matiji Dolencu, po\xc5\xa1tnemu mojstru v Se\xc5\xbeani. Od tega je \xc5\xa1e isto leto posest odkupil se\xc5\xbeanski \xc5\xbeupnik Jo\xc5\xbeef \xc5\xbdu\xc5\xbeek. Po smrti tega je posest leta 1831 na dra\xc5\xbebi kupil Anton Burger, ki mu je 1838 sledil sin enakega imena.'